Document ID: /roh_data/filtered/fineweb-2-filterrobots_roh.jsonl.gz/41387

Stabsstelle für Chancengleichheit von Frau und Mann
Post da stab per l'egualitad da las schanzas per dunnas ed umens
Ufficio di coordinamento per le pari opportunità per donne e uomini
Las dunnas èn anc adina sutrepreschentadas en la politica grischuna, en gremis politics ed en funcziuns directivas. Dals 101 presidis communals èn l'onn 2023 be 14 en mauns da dunnas. Cun las elecziuns dal Cussegl grond dals 15 da matg 2022 è la quota da las dunnas en il parlament chantunal bain s'augmentada da 21,7 sin 33 pertschient – in segn che las persunas cun dretg d'eleger sustegnan il giavisch da la societad d'avair ina represchentanza paritetica da las schlattainas en ils gremis da decisiun. Suenter pli lung temp fa a partir dal 2023 puspè ina dunna part da la Regenza – en il gremi da tschintg è ella l'unica e pir la terza insumma.
Ils motivs per la sutrepreschentanza da las dunnas en la politica èn multifars. Tranter auter impedescha la repartiziun da la lavur tradiziunala tranter dunnas ed umens, che las dunnas entran en la politica. Attribuziuns da rollas tenor la tradiziun istorica promovan plinavant las discriminaziuns envers dunnas che s'exponan politicamain.
Cifras e fatgs
Finamira
La participaziun e la represchentanza adequata da tut la populaziun en gremis politics è dentant ina premissa per la democrazia e per decisiuns politicas legitimadas. Ord vista da l'egualitad da las schanzas dovri perquai dapli dunnas en la politica grischuna.
Vias a la finamira
Il post da stab infurmescha la vasta publicitad sco er las persunas relevantas che decidan e sensibilisescha per il giavisch da la societad d'avair ina represchentanza paritetica da las schlattainas en ils gremis da decisiun politics. El encuraschescha, promova e qualifitgescha mattas e dunnas interessadas da s'engaschar politicamain e mussa ad ellas vias pussaivlas. La colliaziun da dunnas interessadas, partidas e raits che s'engaschan en quest sectur, rinforza e sustegna las politicras en uffizi u talas che s'interessan per in uffizi.
Las vischnancas han ina posiziun impurtanta en Svizra: Sin quest plaun ch'è il pli datiers da las burgaisas e dals burgais, vegnan prendidas decisiuns politicas impurtantas che influenzeschan directamain la vita quotidiana. Il medem mument èn las vischnancas confruntadas cun grondas sfidas. Per ademplir lur incumbensas arrivan las vischnancas tematicamain a lur cunfins. Plinavant chaschunan la transfurmaziun digitala sco er l'occupaziun d'uffizis communals quitads organisatorics.
Var la mesadad da las vischnancas ha difficultads da recrutar candidatas e candidats adattads. La raschun per quai è d'ina vart il grond dumber d'uffizis communals. E da l'autra vart sa reducescha tendenzialmain la prontezza da la populaziun da surpigliar in engaschament formal ed en uffizi d'onur. Sch'ins pudess persvader dapli dunnas per la politica communala, vegniss quest plaun politic impurtant rinforzà.
Activitads e projects
Illustraziun 1: Barbara Wülser, Anna Giacometti, Nora Saratz Cazin und Alberto Palaia a Soglio, Promo Femina on Tour.
La furmaziun politica cumenza gia durant l'uffanza e durant la giuventetgna. La motivaziun da suenter ina giada surpigliar in uffizi politic, nascha savens en il mund da viver pli stretg da las persunas giuvnas. Impurtantas èn persunas exemplaricas, ma er la savida e raits da partidas e da moviments politics.
Las dunnas ch'èn activas en l'administraziun publica u en NGOs, en la politica u en instituziuns u che s'engaschan en suprastanzas, en gremis u en cumissiuns èn savens sulettas ed expostas a critica. Ellas ston prender responsabladad per tut ils aspects che pertutgan las dunnas, e quai bleras giadas sco unica dunna en in ambient ch'è dominà dad umens. D'esser talmain exponidas stanclenta e starmenta bleras dunnas da surpigliar in uffizi politic u public.